Gymnázium Jozefa Gregora Tajovského

Gymnázium Jozefa Gregora Tajovského (skratka GJGT) je štvorročné gymnázium v Banskej Bystrici, s matematickými, prírodovednými a všeobecnými triedami, a päťročné francúzske bilingválne gymnázium. Sídli na Tajovského ulici v banskobystrickej mestskej časti Fončorda. Ako jediná stredná škola na Slovensku nesie meno slovenského spisovateľa, prozaika a dramatika J. G. Tajovského. Ako hovorové označenie školy sa traduje názov "Taják".

Gymnázium vzniklo 1. septembra 1976 rozdelením Gymnázia na Nábreží Duklianskych hrdinov (dnes Gymnázium Andreja Sládkoviča) na dve samostatné gymnáziá z dôvodu zvýšeného záujmu o túto formu štúdia. Rozhodlo o tom plénum Stredoslovenského krajského národného výboru v Banskej Bystrici na svojom zasadnutí dňa 2. júla 1976 uznesením číslo 10/76. Počiatočný názov bol Gymnázium na Tajovského ulici, Banská Bystrica.

V priestoroch nádvoria školy počas letných mesiacov premieta letné kino s názvom Kino v bazéne.

Dejiny školy

Na základe zriaďovacej listiny sa odčlenilo 16 tried a 33 pedagogických pracovníkov od doterajšieho Gymnázia v Banskej Bystrici a vytvorilo samostatnú školu. Vlastné vyučovanie v nových priestoroch začalo 15. októbra 1976. Odborné priestory a priestory pre vedenie školy sa postupne dokončovali, vyučovanie niektorých predmetov prebiehalo v provizórnych priestoroch. Od školského roku 1977/1978 sa začala na škole uskutočňovať priebežná pedagogická prax poslucháčov Pedagogickej fakulty v Banskej Bystrici.

Prvým riaditeľom školy bol menovaný František Adamča, zástupcom riaditeľa sa stala Petronela Melicherová. Pedagogický zbor mal 31 členov.
Významnou zmenou v školskom roku 1976/77 bolo odovzdanie bloku odborných učební a kabinetov, čím sa vytvorili priaznivé podmienky pre vyučovanie matematiky, fyziky, chémie a biológie. V nasledujúcom školskom roku 1978/79 boli do užívania odovzdané tri jazykové učebne.
Od školského roku 1979/1980 sa pristúpilo k postupnej realizácií Projektu novej výchovno-vzdelávacej sústavy. Tento projekt predstavoval veľmi výrazný zásah do vtedajšej koncepcie gymnázií a poslania, ktoré gymnáziá v rámci československej výchovno-vzdelávacej sústavy plnili. Hlavným zámerom bolo dosiahnuť zjednotenie troch prúdov stredného školstva, t. j. gymnázií, stredných odborných škôl a odborných učilíšť pri príprave mladej generácie. V príprave gymnázií to znamenalo posilniť ich polytechnický charakter a zaradením bloku predmetov odbornej prípravy prekonať jednostranné zameranie na teoretickú prípravu a umožniť na gymnáziách aj prípravu žiakov pre vstup do zamestnania.
Gymnázium bolo zaradené medzi 5 gymnázií na Slovensku, ktoré mali overovať účinnosť novej koncepcie v I. etape.

Toto gymnázium dostalo svoj čestný názov roku 1989 po slávnom slovenskom spisovateľovi, rodákovi z Tajova, Jozefovi Gregorovi Tajovskom.

Zaujímavosti
 od roku 1993 je škola pridruženou školou UNESCO
 v roku 2001 bola škole udelená Pamätná plaketa za rozvoj Banskobystrického kraja
 v školskom roku 1987/1988 boli vytvorené aj triedy so špeciálnym zameraním na matematiku
 demokratické zmeny po novembri 1989 viedli k voľbe nového vedenia školy a novým riaditeľom sa v roku 1990 stal Ing. Marián Paulus
 vytvorením bilingválnej slovensko-francúzskej sekcie v školskom roku 1991/92 sa zavŕšilo dvojročné úsilie prezidenta Alliancie Francaise Ing. Tomáša Mártona, nového vedenia školy a širokej frankofónnej verejnosti
 počas augusta 2013 v areáli gymnázia začalo premietať Kino v bazéne, projekt open-air kina je realizovaný bývalými študentmi gymnázia.
 v rokoch 2012 a 2013 bola škola hodnotená ako najlepšie gymnázium v Banskobystrickom kraji

Riaditelia školy
František Adamča (1976 - 1990)
Ing. Marián Paulus (1990 - 1996)
RNDr. Ladislav Topoľský (1996 - 2006)
RNDr. Tatiana Paľová (2006 - 2012)
PhDr. Mária Sochorová (2012 - súčasnosť)

Absolventi
Na Gymnáziu J. G. Tajovského od jeho založenia v roku 1976 úspešne ukončilo štúdium množstvo osobností kultúrneho a vedeckého života:

Matej Bartko, člen zboru (Štátna opera)
Juraj Benčík, herec
Igor Bulla, dirigent (Štátna opera)
Ján Bulla, organista, tanečný korepetítor (VŠMU, SĽUK) 
Dušan Cinkota, herec
Lukáš Diko, šéfredaktor spravodajstva (Rozhlas a televízia Slovenska - Slovenská televízia)
Peter Gogola, bývalý primátor mesta Banská Bystrica
Roman Hríbik, vítaz Ceny Tibora Vichtu, absolvent VŠMU a člen hudobnej skupiny Plastic Swans
Martin Hruška, vedúci katedry fyziky (Univerzita Mateja Bela v Banskej Bystrici - FPV)
Adrian Jastraban, herec
Branislav Kapala, vedúci slovenskej prekladateľskej sekcie Generálneho riaditeľstva (Európsky súdny dvor)
Rastislav Kožiak, vedúci katedry histórie (Univerzita Mateja Bela v Banskej Bystrici - FHV)
Igor Kúchen, člen zboru (Štátna opera)
Juraj Kušnierik, spisovateľ a bývalý zástupca šéfredaktora (.týždeň)
Juraj Mesík, analytik a aktivista
Robert Mistrík, vedec, prezidentský kandidát (s podporou SaS a Spolu) vo voľbách 2019 
Katarína Morháčová, herečka
Vladimír Obšil, herec (Slovenské národné divadlo)
Ján Oravec, IT vývojár (Facebook)
 Peter Pellegrini, bývalý predseda Národnej rady Slovenskej republiky, premiér, minister školstva, súčasný predseda strany Hlas
Peter Perešíni, IT vývojár (Google)
Magdaléna Renčová, vedúca katedry matematiky (Univerzita Mateja Bela v Banskej Bystrici - FPV)
Adriana Sklenaříková, modelka
Dušan Šimo, operný spevák (Štátna opera)
Marián Vojtko, spevák
Jana Zvaríková, herečka

Galéria

Externé odkazy
Webová stránka školy – Zdroj, z ktorého pôvodne čerpal tento článok

Gymnáziá v Banskej Bystrici
Organizácie založené v 1976